Lávka Veľkej Moravy

Lávka Veľkej Moravy () spája cez rieku Moravu slovenskú obec Kopčany v okrese Skalica a moravskú obec Mikulčice v okrese Hodonín. Oceľová lávka bola otvorená v roku 2019 a slúži cyklistom a peším. Na dĺžku meria 143 metrov, na šírku takmer 5 metrov a na výšku 9 metrov.

 Poloha a turistika 
Lávka sa nachádza 1,3 km severozápadne od obce Kopčany a 3,2 km juhovýchodne od obce Mikulčice. Vzdialenosť k mostu z obce Kopčany je po cyklochodníku popri Kostole sv. Margity Antiochijskej 4 km. Vzdialenosť západným smerom z obce Kopčany po cyklotrase je 2,4 km. Obec Mikulčice je cez Slovanské hradiště po cyklotrase vzdialená 4,5 km.

K lávke vedú viaceré cyklotrasy:

  004 Moravská cyklotrasa (Moravský Sv. Ján, Piesočná – Baťov kanál)
  Skalická (Sudoměřice – Skalica – Baťov kanál – Kopčany – Holíč – Prietržka – Skalica)
 4 Moravská stezka (Břeclav – Obora Soutok – Hodonín – Uherské Hradiště – Kroměříž – Olomouc – Mikulovice (PL)
 Vinařská stezka Podluží - Hodonínský okruh

a turistické trasy:

 Cyrilometodejská cesta
  2452 (Rieka Morava – Kostol sv. Margity)
  Mikulčice – Vlkoš

Lávka Veľkej Moravy je jednou z troch lávok (Cyklomost slobody (2012) a Cyklomost VysoMarch (2022)), na 108 km slovenskej hranici, ktorú tvorí rieka Morava s Rakúskom a Českom. Celkovo má tak Slovensko cez hraničnú rieku Morava 11 dopravných spojení (4x cestné, 3x železničné, 1 kompa, 3x lávka).

 Názov mosta 
Možné názvy mosta navrhovala verejnosť v prvom kole prostredníctvom sociálnych sietí a emailu Trnavského samosprávneho kraja a Juhomoravského kraja. Z navrhnutých pomenovaní vybrali kraje dva názvy, Lávka Veľkej Moravy a Lávka svätej Margity, o ktorých mohla verejnosť opäť hlasovať prostredníctvom sociálnych sietí. Výsledky boli oznámené v auguste 2020 potom, čo v oboch hlasovaniach zvíťazil názov Lávka Veľkej Moravy (79 % hlasov v hlasovaní Trnavského samosprávneho kraja a 86 % v hlasovaní Juhomoravského kraja).

 Rozpočet 
Celkový rozpočet na stavbu bol necelých 3,8 mil. €, pričom 85 % bolo financovaných z Európsky fond regionálneho rozvoja prostredníctvom programu Interreg V-A Slovenská republika – Česká republika. Zvyšné finančné prostriedky boli hradené zo štátneho rozpočtu SR, rozpočtu Trnavského samosprávneho kraja, rozpočtu Juhomoravského kraja a štátneho rozpočtu ČR.

 Výstavba 
Zhotoviteľom stavby boli spoločnosti Doprastav, a. s., STAVOKOV spol. s.r.o. a Doprastav CZ, s.r.o. Na návrhu sa podieľala projekčná spoločnosť NOVÁK & PARTNER, s.r.o.. Samotná výstavba začala v septembri 2018.

Most bol navrhnutý ako oceľová konštrukcia s oceľovo-betónovou mostovkou. Dĺžka mosta je 143 m. a dĺžka oblúkovej konštrukcie (Langerov nosník) je 91 m.

Most bol konštruovaný aj na prejazd menších záchranných vozidiel.

Cyklomost bol oficiálne otvorený 29. októbra 2019.

 Referencie 

 Literatúra 


 Iné projekty 

Kategória:Zavesené mosty
Kategória:Mosty cez Moravu
Kategória:Stavby v okrese Břeclav
Kategória:Stavby v okrese Skalica
Kategória:Kopčany (okres Skalica)
Kategória:Mikulčice
Kategória:Moravská Nová Ves
Kategória:Lávky
Kategória:Mosty v okrese Břeclav
Kategória:Mosty na Slovensku
Kategória:Cyklomosty
Kategória:Architektúra z 2019
Kategória:Turistická značkovaná trasa číslo 2452